Ján Kulich

[náhľad|Socha [Juraj Jánošík|Juraja Jánošíka v Terchovej]]

**Ján Kulich** (* 31. december 1930, Zvolenská Slatina – † 15. marec 2015, Bratislava) bol slovenský sochár a vysokoškolský pedagóg.

## Životopis
Ján Kulich patrí medzi najvýznamnejších predstaviteľov slovenského sochárskeho umenia 20. storočia. Jeho tvorba zahŕňa široké spektrum umeleckých disciplín – od kresieb, skíc, komorných plastík, medailí a mincí až po monumentálne pamätníky a diela v architektúre.

Narodil sa 31. decembra 1930 vo Zvolenskej Slatine. V roku 1946, ako 16-ročný, začal štúdium na Akadémii výtvarných umení v Prahe v medailérskej špeciálke u prof. Otakara Španiela. Po úspešnom ukončení štúdií pokračoval na AVU v umeleckej ašpirantúre (1951 – 1954) u toho istého profesora.

Štúdium u Otakara Španiela bolo kľúčové pre jeho umelecký vývoj. Tento významný európsky umelec mu poskytol pevné profesionálne základy, najmä v oblasti medailérstva a plakiet. Kulich si tu osvojil aj poznatky o európskom výtvarnom dianí a prostredníctvom Španiela spoznal hodnoty francúzskej medailérskej školy. V jeho modelovaní vidíme vplyv Charlesa Despiaua a Antoina Bourdella, s ktorými mal jeho profesor blízke kontakty. Práve v tomto období sa v jeho tvorbe začala formovať syntéza domáceho a svetového umenia.

Po absolvovaní umeleckej ašpirantúry v roku 1954 sa Ján Kulich vrátil na Slovensko. Pôsobil na Vysokej škole výtvarných umení v Bratislave (1954 – 1989), kde vychoval mnohých dnes už významných umelcov. Ako sochár, portrétista a popredný medailér sa venoval nielen komorným, ale aj monumentálnym dielam. Dlhé roky pôsobil na VŠVU ako profesor a neskôr aj rektor. Za svoju prácu získal množstvo ocenení, vrátane titulu národného umelca.

Jeho sochy a pamätníky možno vidieť na viacerých miestach Slovenska: monument na Dukle, súsošie na bratislavskom Slavíne, Matica slovenská v Martine, socha Juraja Jánošíka vo Vrátnej doline, pamätníky Ľudovíta Štúra a SNP – Valaška vo Zvolene, pomník padlým vo svetových vojnách vo Zvolenskej Slatine, súsošie na Námestí SNP v Bratislave, socha Mateja Bela v Očovej, pamätník Martina Kukučína v Jasenovej, socha Vítanie pred budovou Národnej rady SR či jazdecká socha Svätopluka na Bratislavskom hrade. Od roku 2012 je jeho dielo trvalo vystavené v expozícii na Hrade Ľupča.

Kulich sa vo svojej tvorbe držal princípov tvorivého realizmu, čo mu prinieslo nielen kritiku, ale aj medzinárodné uznanie. Jeho celoživotnou témou boli tradície slovenskej ľudovej kultúry, významné historické udalosti a osobnosti a osobnosti spoločenského i kultúrneho života svetového významu. Bol presvedčený, že jeho dielo patrí Slovensku a svojou tvorbou dokazoval jeho duchovné a umelecké bohatstvo.

V oblasti medailérstva sa Ján Kulich zaradil medzi svetovú špičku, o čom svedčia ocenenia Medzinárodnej federácie medailérov (FIDEM) a záujem o jeho tvorbu v zahraničí. V roku 2005 mu Medzinárodná akadémia Il Convivio v Taliansku udelila prestížne ocenenie. Jeho diela si cenili aj vo Francúzsku, Nemecku, Rusku, Japonsku a mnohých ďalších krajinách.

Jeho sochárska tvorba prešla viacerými fázami a premenami, pričom dozrela vo všetkých oblastiach, ktorým sa venoval. Zanechal významný odkaz v slovenskom sochárstve 20. storočia.

Ján Kulich zomrel 15. marca 2015 v Bratislave.

Dňa 10. júla 2015 bola v jeho rodisku vo Zvolenskej Slatine otvorená *Galéria Jána Kulicha*, ktorá predstavuje jeho dielo širokej verejnosti.

## Kritika
Ján Kulich patril spolu s Ladislavom Berákom, Rudolfom Pribišom a Tiborom Bártffayom k najvýraznejším predstaviteľom tzv. socialistického realizmu v sochárstve. Tzv. socialistický realizmus slúžil vládnucej KSČ ako politický nástroj formovania „pracujúcich más“.

## Dielo
náhľad|Budova Galérie Jána Kulicha vo Zvolenskej Slatine
náhľad|Budova Galérie Jána Kulicha vo Zvolenskej Slatine
;Exteriérové realizácie v architektúre:
*1954 – *Pamätník SNP* v Dolnom Harmanci
*1956 – *reliéfy na budove Juventa* v Bratislave
*1958 – *Sestričky* – súsošie pred nemocnicou v Dunajskej Strede
*1959 – spoluúčasť na vytvorení bratislavského Slavína súsošie *Po boji*
*1962 – súsošie *Pamätník duklianskych hrdinov* na Dukle
*1962 – *Kolumbárium duklianskeho pamätníka* – séria 24 reliéfov
*1962 – *Janko Kráľ* – pamätník v Zlatých Moravciach
*1963 – *Prísaha* – kolumbárium na Duklianskom pamätníku
*1963 – *Franz Liszt* v záhrade Univerzitnej knižnice v Bratislave
*1965 – *Matica slovenská* v Martine
*1965 – *Pomník padlým v I. a II. svetovej vojne* vo Zvolenskej Slatine
*1965 – *Kravky* – reliéf na budove mliekarní v Čalove
*1965 – *Školáčky* súsošie pred školou na Teplickej ul. v Bratislave
*1966 – *Goral* v Širokej na Orave
*1966 – *Ľudovít Štúr* – pamätník vo Zvolene
*1967 – *Jozef Cíger Hronský* – pamätník vo Zvolene
*1969 – *Andrej Sládkovič* – pamätník v Detve
*1969 – *Pamätník SNP* v Partizánskom
*1971 – *pamätník V.I.Lenina* v Žiline, (v roku 1989 zlikvidovaný)
*1972 – *Jegorov* – vojenské kasárne vo Zvolene
*1973 – *pamätník kpt. Jána Nálepku* v Stupave
*1973 – *Milicionár – pamätník februárového víťazstva* v Bratislave, (zlikvidovaný v r. 1989)
*1974 – *Pamätník SNP* na námestí v Bratislave
*1974 – *Pamätník SNP* vo Zvolene (Valaška)
*1974 – *Mater* – socha na hrobe matky vo Zvolenskej Slatine
*1979 – *Kirill Semionovič Moskalenko*, maršal Sovietskeho zväzu – Alej hrdinov Dukla
*1979 – *Karel Klapálek*, armádny generál – Alej hrdinov Dukla
*1979 – *Richard Tesařík*, generál – Alej hrdinov Dukla
*1979 – *Ludvík Svoboda*, armádny generál – Alej hrdinov Dukla
*1979 – *Ivan Vasilievič Babin*, mladší seržant – Alej hrdinov Dukla
*1979 – *Antonín Sochor*, generálmajor – Alej hrdinov Dukla
*1979 – *Ivan Stefanovič Konev*, maršal Sovietskeho zväzu – Alej hrdinov Dukla
*1980 – *Martin Kukučín* – pamätník v Jasenovej
*1983 – *Matej Bel* – pamätník v Očovej
*1983 – *Jánošík* – pamätník v Terchovej
*1984 – *reliéfy na Dome smútku* v Očovej
*1984 – *Laco Novomeský* – pamätník v Senici
*1984 – *Ludvík Svoboda* – pamätník vo Svidníku
*1984 – *náhrobok Ján Berky Dušík* vo Zvolenskej Slatine
*1984 – *Jozef Vidiečan* – pamätník v Habovke
*1985 – *František Zupka* – Dom odborov v Bratislave, (zlikvidovaný v r. 1989)
*1986 – *súsošie Rodičovia moji* – náhrobok rodičom vo Zvolenskej Slatine
*1985 – *Bratislava* (Vítanie) socha bola nainštalovaná pred novú budovu NRSR v roku 1995
*1989 – *Čítajúca* – pred gymnáziom v Lamači v Bratislave
*1996 – *Kríž* na hrade v Nitre
*1997 – *Jozef Miloslav Hurban* – pamätník vo foyer NRSR
*1998 – *Vincent Hložník* – náhrobok v Slávičom údolí v Bratislave
*2009 – *plaketa na hrob Milana Rúfusa* v Závažnej Porube
*2010 – *Svätopluk* na hrade v Bratislave
*2010 – *Slovenská Thália* na hrade Ľupča
*2012 – *dotvorenie nádvorí na hrade Ľupča*

Je portrétistom, medzi jeho významné diela z tejto oblasti patria portréty *Ľudovíta Fullu, Alexandra Moyzesa, Rudolfa Pribiša, Vincenta Hložníka, Jána Želibského, Jána Mudrocha, Petra Matejku, Albína Brunovského, Kolomana Sokola, Milana Rúfusa, Vladimíra Mináča, Martina Rázusa, M. R. Štefánika, Terézie Vansovej, Karola Plicku, Leva Tolstého, Majakovského, B. Bjornssona, matky Terezy* a iné.

Bol jedným z popredných česko–slovenských medailérov, zrealizoval sériu reliéfov a plakiet so 75 významných dejateľov z histórie – štúrovcov a iných (napr. *T. Vansovej, Š. Krčméryho, L. Jégého, J. Čajaka, S.H. Vajanského, Timravy, M. Kukučína, Ľ. Štúra, J.M. Hurbana, J. Kollára, A. Bernoláka* a i.), sériu medailí *Instrumentum Excellens* pre súťaž výrobcov ľudových nástrojov pri Folklórnych slávnostiach v Detve, séria medailí *Dante – Božská komédia*, séria medailí k 20. výročiu SNP, séria 45 plakiet s portrétmi svetových hudobných skladateľov, séria medailí 10 slovenských svätcov, zrealizovaných 8 pamätných mincí: 1972 – *A. Sládkovič*, 1981 – *Ľ. Štúr*, 1984 – *Matej Bel, Martin Kukučín*, 1985 – *MSaE v hokeji*, 1988 – *Jánošík, Martin Benka, Matica slovenská*. Je autorom série 36 bronzových reliéfov *Svadbenie*, série  reliéfov *Z našej histórie*, série reliéfov *Zvyky a obyčaje*, a mnoho ďalších diel.

Dielo v číslach: 675 medailí a mincí, 540 plastík, 161 reliéfov, 160 portrétov, 64 exteriérových realizácií, 62 obrazov, vyše 2000 kresieb.

## Ocenenia
* 1975 – Laureát Štátnej ceny
* 1979 – Národný umelec
* 2005 – Cena mestskej časti Bratislava-Nové Mesto, udeľovaná Novým Mestom
* 16. október 2005 absolútna cena medzinárodnej Akadémie *Il Convivio*

## Referencie

## Iné projekty

## Externé odkazy
*[Diela Jána Kulicha v [SNG] ]
* ''Hlinka a Rázus sa stretnú v Nitre''. Rozhovor Teodora Križku a Júliusa Bindera so sochárom Jánom Kulichom, uverejnený v časopise Kultúra
* Galéria Jána Kulicha

Kategória:Osobnosti zo Zvolenskej Slatiny
Kategória:Slovenskí sochári
Kategória:Slovenskí vysokoškolskí pedagógovia
Kategória:Slovenskí medailéri
Kategória:Česko-slovenskí národní umelci
Kategória:Rektori Vysokej školy výtvarných umení v Bratislave
Kategória:Vyučujúci na Vysokej škole výtvarných umení v Bratislave
Kategória:Absolventi Akadémie výtvarných umení v Prahe